**Аныгы чабырҕах «Батсаап»**

I ааҕааччы. Дьиэбэр тиийэ охсоорускай,

Алаһам аанын аһаарыскай,

Хаһыы-ыһыы буолаарыскай,

Кыралары ыһаарыскай,

Мүччү-хаччы аһаарыскай,

Бүччүм сири булаарыскай,

Бэйэм эрэ бүгээрискэй,

Тиэрэ кэлэн түһээрискэй,

Баҕа санаам туолаарыскай –

Батсаап нөҥүө кэпсэтээрискэй,

Араас сонуну ырытаарыскай,

Буолары-буолбаты куолулаарыскай,

Ааспыты-бүппүтү ырытаарыскай,

Сымыйаны-кырдьыгы итэҕэйээрискэй,

Куһаҕаҥҥа-мөкүгэ айманаарыскай,

Солуута суохтан күлээрискэй,

Күнү быһа олороорускай,

Киэһэни быһа сытаарыскай,

Кэргэн олоҕуттан тэйээрискэй.

Бары. Оо дьэ, накаас!

II ааҕааччы. Ааныска барахсан

Аныгы сайдыылаах үйэ

Ааттаах тэрилин

Ытыһыттан ыыппакка,

Илиититтэн түһэрбэккэ,

Хараҕыттан араарбакка

Иэдэйэн турбут,

Бастыҥ бассабыыс

Бас аатын

Баһырхайдык иҥэринэн

Аан дойду олоҕунан

Олорбута ырааппыт,

Сүөһүтэ маҥыраабыт,

Оҕо-уруу умнуллубут,

Оҕонньор быраҕыллыбыт.

III ааҕааччы. Дэриэбинэ солунун

Соһо сылдьан суруйар –

Ким хайдах утуйбутун,

Ким тугу аһаабытын,

Кэлбитин – барбытын,

Турбутун – олорбутун,

Киирбитин – тахсыбытын

Кэрэ кэпсээн оҥостор,

Хобу-сиби хомуйар,

Куһаҕаны куудьуйар,

Этиһии төрдө,

Иирсээн төрүөтэ

Кини буолар.

Күнү быһа төлөппүөнтэн

Арахсары умнубут,

Атын олоххо умсубут,

Ыалдьар диэҕи ыалдьыбат

Ыал ийэтэ баарын

Көрөн-билэн соһуйдахпыт.

Бары. Кырдьыык-кырдьык!

IV ааҕааччы. Батсаап барахсан

(ырыанан) Өйбүн сүүйдэ,

Сойбот солуна

Куппун тутта.

Припев: Дыр-дыр-дыр-дыр,

Дыр-дыр-дыр-дыр,

Сүрэҕим тэптэ,

Сүрэҕим көптө.

Батсаап кэллэ –

Кыһалҕа буолла,

Кыратык даҕаны

Кылаппыт киһи.

Припев:

Кыракый бэйэтин

Кыбына сылдьыам,

Дьоҕус бэйэтин

Дьоһуннаан тутуом.

Припев:

Биэбэйим барахсан,

Кэпсээнэ элбэҕин,

Субуллар р солунун

Соһутар омуна.

Припев:

Бары. Оо, төлөппүөн, оо, батсаап!

V ааҕааччы. Аныгы үйэ

Араллааннаах аартыгар

Арассыыйа эбэ хотун

Арҕаа өттүттэн

Акыйаан уҥуортан

Аргыйан кэлэр

Араас дьикти дьиибэлэр

Алаһа дьиэбитигэр

Ааҥнаан киирбиттэрин,

Үтүө-мөкү өрүттэрин

Ахтан-санаан ааһыаҕыҥ,

Тура-олоро толкуйдуоҕуҥ,

Сыта-тура сыымайдыаҕыҥ.

Бары. Оннуук-оннук!

I ааҕааччы. Урукку кэмнэргэ,

Ааспыт үйэлэргэ

Харахтаан көрбөтөх,

Кулгаахтаан истибэтэх

Кубулҕаттаах үйэбит

Кубулуҥ-дьибилиҥ дьиибэлэрэ,

Араллааннаах үйэбит

Ап-чарай ситимнэрэ

Абылаан-алаарытан.

Өйгүн сүүйэн

Өбүгэ үгэһиттэн,

Үлэ үөрүүтүттэн,

Кэргэн кэпсэлиттэн,

Истиҥ иэйииттэн тэйитэн

Илим хараҕар иҥиннэрэн

Орто дойду олоҕун

Огдолутуох курдугуттан

Ороһуйдум, доҕоттоор!

Бары. Чахчыы-чахчы!

II ааҕааччы. Ол тугуй диэн

Оройдоон толкуйдуур,

Ырытан ыйытар

Ыаспайалыыр буоллахха,

Батсаап диэн

Маанылаан ааттыыр,

Оҕоттон-урууттан,

Дьиэттэн-уоттан,

Үлэттэн-хамнастан,

Үрдүк үөрүүттэн,

Кинигэттэн-хаһыаттан,

Күннээҕи олохтон,

Сылаас сыһыантан,

Ийэ тылынан

Астына кэпсэтэртэн,

Иһирэх иэйииттэн

Тэйитэр-тэмтэритэр,

Абылыыр-айгыратар

Абааһы мала

Аҥардастыы аатырда,

Соҕотохтуу туругурда.

Бары. Оннуук-оннук!

III ааҕааччы. Иһирдьэ батсаап,

Таһырдьа батсаап,

Үлэҕэ батсаап,

Үөрэххэ батсаап,

Дьиэҕэ батсаап,

Балыыһаҕа батсаап,

Уруокка батсаап,

Уулуссаҕа батсаап,

Мунньахха батсаап,

Эдэрдиин ватсаап,

Эмэнниин батсаап.

Эргиччи көр-

Барыта батсаап,

Хаһан эрэ өйдөнөн,

Хаарга хаампыт,

Халтай аһарбыт

Хаарыан кэммитин

Харыһыйар түгэммит,

Кэлтэй ыыппыт

Кэрэ кэммитин

Кэрэһэлээн-кэпсээн

Кэмсинэр түгэммит

Кэлиэ турдаҕа, доҕоттоор!

Бары. Оннуук-оннук! Чахчыы-чахчы!

(ырыанан) Чаабы-чыыбы чабырҕаҕы,

Чаҕылҕанныы сааллары,

Иһиттигит-истибэтигит,

Ылынныгыт-ылымматыгыт.

Артемьева Александра Ивановна

Амма улууһа, Амма сэлиэнньэтэ

«Ватсаап», 2018 сылга суруллубута, 2020 көннөрүллүбүтэ